**Dôvodová správa**

**A. Všeobecná časť**

Návrh nariadenia vlády o hodnotení štúdií uskutočniteľnosti investícií a koncesií a podmienkach ich vypracovania predkladá na medzirezortné pripomienkové konanie podpredseda vlády a minister financií Slovenskej republiky na základe §19a ods. 3 zákona č. 523/2004 Z. z. v znení účinnom od 1. januára 2020.

Cieľom predkladaného materiálu je ustanoviť hodnotu investície a koncesie, pri ktorých sa vypracúvajú a zverejňujú štúdie uskutočniteľnosti a podmienky ich vypracovania povinným subjektom podľa §19a ods. 1 zákona č. 523/2004 Z. z. Návrh nariadenia upravuje zaužívané hodnotenia investícii, ktoré sa v súčasnosti vykonávajú na základe uznesenia vlády č. 453/2018. Predkladaný materiál preto nezavádza nové povinnosti pre subjekty verejnej správy, iba formalizuje ustálenú prax do všeobecne záväzného právneho predpisu.

Návrh nariadenia vlády o hodnotení štúdií uskutočniteľnosti investícií a koncesií nebude mať vplyv na rozpočet verejnej správy, sociálny vplyv, vplyv na podnikateľské prostredie, životné prostredie, informatizáciu spoločnosti, služby verejnej správy pre občana a manželstvo, rodičovstvo a rodinu.

Návrh nariadenia vlády Slovenskej republiky je v súlade s Ústavou Slovenskej republiky, s ústavnými zákonmi a nálezmi Ústavného súdu Slovenskej republiky, so zákonmi a ostatnými všeobecne záväznými právnymi predpismi platnými v Slovenskej republike, s medzinárodnými zmluvami, ktorými je Slovenská republika viazaná, ako aj s právom Európskej únie.

**B. Osobitná časť**

K § 1 ods. 1 až 4

Ustanovujú sa hodnoty investície, investície v informatizácii a koncesie, pri ktorých sa vypracuje a zverejní štúdia uskutočniteľnosti. Hodnoty 40 mil. eur pri investíciách a koncesiách a 10 mil. eur pri investíciách v informatizácií sú štandardom, ktorý určuje hraničnú hodnotu investície už v súčasnosti podľa uznesenia vlády č. 453/2018. Rovnaká hraničná hodnota investícií bola určená aj v predchádzajúcom období uznesením vlády č. 471/2017.

K § 2

Ustanovujú sa podmienky vypracovania štúdie uskutočniteľnosti, ktoré sú v súlade s  usmernením Ministerstva financií Slovenskej republiky. V usmernení sú určené štandardy štúdie uskutočniteľnosti, výdavky, ktoré sa započítavajú do celkovej hodnoty investície, položky ekonomickej klasifikácie rozpočtovej klasifikácie nevyhnutné na identifikovanie investície v informatizácii, doba životnosti investície a iné náležitosti potrebné k vypracovaniu štúdie uskutočniteľnosti. V súčasnosti uvedené podmienky definuje metodické usmernenie Ministerstva financií Slovenskej republiky o postupe pri príprave investícií a projektov investičného charakteru podliehajúcich ekonomickému hodnoteniu Ministerstva financií SR a Rámec na hodnotenie verejných investičných projektov v SR, schválený uznesením vlády č. 300/2017. Podľa uvedených usmernení sa už v súčasnosti koncipujú štúdie uskutočniteľnosti a prebieha ich hodnotenie Ministerstvom financií Slovenskej republiky. Usmernenie bude zverejnené na webovom sídle Ministerstva financií Slovenskej republiky.

K § 3

Ustanovuje sa dátum nadobudnutia účinnosti nariadenia vlády, ktorý je totožný s dátumom nadobudnutia účinnosti § 19a zákona č. 523/2004 Z. z.